b'\n_START_ARTICLE_\nNavadni slez\n_START_SECTION_\nOpis\n_START_PARAGRAPH_\nNavadni slez ima pokon\xc4\x8dna in slabo razvejana stebla, ki zrastejo do meter in pol visoko. Korenina je korenasta in razra\xc5\xa1\xc4\x8dena ter vsebuje veliko sluzi. Listi so \xc5\xbeametasto dlakavi in dlanasto deljeni ter neenakomerno nazob\xc4\x8dani. Cvetovi so beli do rahlo ro\xc5\xbenati in imajo v sredini beti\xc4\x8d s pra\xc5\xa1niki, ki so obi\xc4\x8dajno temnej\xc5\xa1ih odtenkov. V premeru merijo do dva centimetra, poganjajo pa iz zalistij listov zgornjega dela poganjkov. Plod je pokovec, ki zrel razpade na plo\xc5\xa1\xc4\x8data, svetlo rjava semena, velika nekaj milimetrov.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nSlez je \xc5\xbee od nekdaj cenjen kot zdravilna in okrasna rastlina, ki so jo \xc5\xbee v srednjem veku so pogosto sadili v vrtove. Je nezahtevna rastlina, ki pa ima rada vsaj delno vla\xc5\xbeno rasti\xc5\xa1\xc4\x8de. Razmno\xc5\xbeujemo ga s semenom ali z delitvijo korenin. Poleg vsega je navadni slez tudi medonosna rastlina, ki zelo zanesljivo in dolgo cveti._NEWLINE_Zdravilne lastnosti imajo listi, cvetovi in korenine rastline, po \xc4\x8demer je rastlina dobila svoje znanstveno ime, saj v gr\xc5\xa1\xc4\x8dini althainein pomeni\xc2\xa0\xc2\xbbzdraviti\xc2\xab. V tradicionalni kitajski medicini je navadni slez poznan pod imenom \xe8\x97\xa5\xe8\x9c\x80\xe8\x91\xb5 (pinyin: y\xc3\xa0osh\xc7\x94ku\xc3\xad). Pripravki iz navadnega sleza so se na Kitajskem uporabljali za spodbujanje izlo\xc4\x8danja mleka pri nose\xc4\x8dnicah ter za laj\xc5\xa1anje bole\xc4\x8din pri bronhialnih vnetjih._NEWLINE_Tudi v zahodni tradicionalni medicini se pripravki uporabljajo pri samozdravljenju. Sluz sama sicer nima zdravilnih u\xc4\x8dinkov, vendar pa \xc5\xa1\xc4\x8diti sluznice notranjih organov pred dodatnim dra\xc5\xbeenjem in pospe\xc5\xa1uje njihovo celjenje. Tako se pripravki iz rastline uporabljajo predvsem pri zdravljenju katarjev dihalnih poti, vnetjih ustne in \xc5\xberelne sluznice, \xc5\xbeelod\xc4\x8dnega in \xc4\x8drevesnega katarja, vnetju se\xc4\x8dnega mehurja in se\xc4\x8devoda. Pomaga tudi pri celjenju ran, zato se zunanje uporablja pri zdravljenju bul, turov in ognojkov. Pomaga pri nabreklih kr\xc4\x8dnih \xc5\xbeilah. Najbolj\xc5\xa1i na\xc4\x8din uporabe sleza je kot hladni izvle\xc4\x8dek, pripravlja pa se tudi kot poparek, sirup in tinktura. Svet Evrope razvr\xc5\xa1\xc4\x8da navadni slez v skupino naravnih za\xc4\x8dimb N2, ki se smejo dodati \xc5\xbeivilom v majhni koli\xc4\x8dini, z mogo\xc4\x8do omejitvijo zeli\xc5\xa1\xc4\x8dnih u\xc4\x8dinkovin v kon\xc4\x8dnem izdelku, ki pa za slez \xc5\xa1e niso dolo\xc4\x8dene. Dodajanje sleza \xc5\xbeivilom dovoli tudi ameri\xc5\xa1ki urad za \xc5\xbeivila in zdravila. V Sloveniji spada v kategorijo H, ki ima enak pravni polo\xc5\xbeaj kot hrana._NEWLINE_Navadni slez je u\xc5\xbeitna rastlina. V solatah se uporabljajo cvetovi, mladi listi, pa tudi semena. Liste se, kuhane ali vlo\xc5\xbeene v kis in olje, uporablja tudi kot vso ostalo zelenjavo. U\xc5\xbeitne so tudi korenine, ki jih lahko kuhane ocvremo. Zgo\xc5\xa1\xc4\x8deno teko\xc4\x8dino, ki je ostala po kuhanju korenin, so v\xc4\x8dasih uporabljali kot nadomestek za beljak pri pripravi peciva. Za peciva so uporabljali tudi posu\xc5\xa1ene zmlete korenine, ki so ji pra\xc5\xbeili in tako pridobivali sladkast pra\xc5\xa1ek, ki so ga uporabili pri pripravi peciva._NEWLINE_V anglosa\xc5\xa1kem svetu je zelo priljubljena sla\xc5\xa1\xc4\x8dica\xc2\xa0\xc2\xbbmarshmallow\xc2\xab, ki se pridobiva iz navadnega sleza. Sluz iz njegovih v prah zdrobljenih korenin, zgo\xc5\xa1\xc4\x8denega v vodi, so skupaj s sladkorjem segrevali tako dolgo, da so dobili sladko in rahlo testo.'